钦定古今图书集成/明伦汇编/氏族典/第228卷 > 杨思权
## 钦定古今图书集成/明伦汇编/氏族典/第228卷 > 杨思权

按《五代史杨思权传》：“思权，邠州新平人也。事梁为控
鹤右第一军使。唐庄宗灭梁，以为夹马都指挥使。明
宗时，秦王从荣为河东节度使，以冯赟为副，思权为
北京步军都指挥使，以佐佑之。从荣素骄，所为多不
法。是时宋王从厚年少，谦恭好礼，明宗阴遣人从容
语从厚之善，以讽勉之，从荣不悦，思权乃劝从荣招”
募死士，增利器械以为备。冯赟患之，以其事闻，明宗
召思权还京师，后为右羽林都指挥使。潞王从珂反，
思权降。从珂废帝入立，即拜思权静难军节度使。后
为右龙武统军、左卫上将军。天福八年，卒于京师，赠
太傅。